Arboretum laajenee – Kaavamuutos toisi isoja muutoksia Hatanpäälle

Arboretum laajenisi vanhan kaupunginpuutarhan suuntaa. Havainnekuva. Arkkitehtitoimisto Harris-Kjisik Oy

Petteri Mäkinen

Tampereen Arboretum kasvaa, mikäli Hatanpään niemeen suunniteltu asemakaavamuutos menee läpi.

Arboretum laajenisi entisen kaupunginpuutarhan taimiston ja varastoalueen paikalle.

Arboretumin kasvaminen on osa yli 40 hehtaarin aluetta Hatanpäällä koskevaa kaavamuutosta. Virkistysalueiden pinta-ala lisääntyy kaavamuutoksessa 6,5 hehtaarilla.

– Tämä vahvistaa Arboretumin asemaa ja mahdollistaa sen kehittämisen. Tarkemmat suunnitelmat laajennuksesta tehdään sitten puistosuunnitelmien yhteydessä, tiivistää kaupunkiympäristön kehittämisestä vastaava johtaja Mikko Nurminen

Arboretum on eräs kaupungin merkittävimpiä puistoalueita. Tamperelaisen Lukijaraadin äänestyksessä kesällä 2016 se valittiin keskustan puistoalueiden ykköseksi ennen Sorsapuistoa ja Koskipuistoa.

Puiston laajentamisen lisäksi kaavamuutoksella saadaan tonttimaata asuinrakentamiselle sekä terveydenhuoltoa tai sosiaalitointa palvelevien rakennusten laajentamiselle. Rakennusoikeus lisääntyy alueella yhteensä noin 72 000 kerrosneliömetrillä.

Entisten kaupunginpuutarhan kasvihuoneiden ja työtilarakennusten kohdalle on tulossa uutta asuinrakentamista. Asumiselle tulee rakennusoikeutta 27 000 kerrosneliötä, mikä tarkoittaa noin 600 uutta asukasta.

Muutos mahdollistaa myös kantasairaalan laajentamisen noin 35 000 kerrosneliömetrillä ja puistosairaalan laajentamisen noin 12 000 kerrosneliömetrillä.

– Tämä tarkoittaa laajentumista terveydenhuoltoa tai sosiaalitointa palveleville toiminnoille. Sinne voi sijoittua myös muita palveluntuottajia, tarkentaa Nurminen.

Hatanpään puistokujan varteen tulee uutta liike- ja palvelutilaa vähintään 1 600 kerrosneliömetriä. Kartanorakennusten käyttötarkoituksen muutoksen myötä alueelle muodostuu palvelurakennusten liike- ja toimistorakennusten sekä kulttuuritoimintaa ja julkista palvelua palvelevien rakennusten korttelialueiden rakennusoikeutta noin 7 600.

– Kartanorakennusten käyttötarkoituksen laajentamisella halutaan mahdollistaa palveluliiketoiminnan kehittäminen, selittää Nurminen.

Käyttötarkoituksen muuttumisesta huolimatta kartanorakennukset suojellaan kaavalla. Lisäksi suojelumerkintöjä tulee Kartanonpuistolle ja Arboretumille, arvokkaalle puustolle, kantasairaalan vanhimmille rakennusosille ja lepakoiden ruokailu- ja lisääntymisalueille kartanorakennuksissa,

Kaavamuutosalueen pinta-ala on noin 40 hehtaaria, josta noin 12 hehtaaria on vesialuetta.

Aikataulu yhdyskuntalautakunta hyväksyi asemakaavaehdotuksen omalta osaltaan tiistaina kaavaehdotus tulee vielä kaupunginhallituksen ja -valtuuston käsittelyyn asemakaavan muutokset on suunniteltu toteutettaviksi vuoteen 2040 mennessä kantasairaalan laajentamisen pitäisi valmistua vuoteen 2040 mennessä, puistosairaalan laajentamiselle ei ole vielä aikataulua asuintonttien luovutuksesta ei ole vielä päätetty Tampereen kaupunki omistaa koko suunnittelualueen.